**As.dos.Məmmədova Samirə Camal qızı**

**Bakı Slavyan Universiteti Türkologiya kafedrası**

mail adres :

tel.050 7644978

**OĞUZ QRUPU TÜRK DILLƏRINDƏ MORFOLOJI ÜSULLA YARANAN MƏNƏVI MƏDƏNIYYƏT LEKSIKASI**

Açar sözlər: *sözyaradıcılığı, mənəvi mədəniyyət leksikasının yaranmasında intensiv işlənən şəkilçilər, omonim səciyyəli şəkilçilər*

Oğuz qrupu türk dillərində morfoloji üsulla sözyaratma digər üsullara nəzərən çox məhsuldardır. Morfoloji üsulla yeni sözlərin əmələ gəlməsi zamanı kök morfemə müxtəlif sözdüzəldici şəkilçilərin artırılması ilə yeni leksik və qrammatik xüsusiyyətə mailk olan sözlər yaranır. Oğuz qrupu türk dillərində bu tematik qrupa daxil olan düzəltmə sözlərin yaranmasında adlardan isim düzəldən*-çı4, -lıq4, -sız4, -çı4+lıq4,-kar+lıq4;* feillərdən isim düzəldən -*ma2 , -ka* şəkilçilərindən daha intensiv şəkildə istifadə olunmuşdur:

*-çı4* şəkilçisi türk dillərində ən məhsuldar isimdüzəldən şəkilçidir. Bu şəkilçi isimdən, sifət və saylardan şəxs anlayışı bildirən isimlər düzəldir. “Əsasən, sənət, ictimai münasibət, elmə, əqidəyə münasibət, xarakter, əlamət bildirən isimlər əmələ gətirir”[11,81]. Bəzi dilçilər bu şəkilçinin sifətə məxsus olduğunu qeyd edirlər. “bu affiksin fəaliyyət icraçısının mənası ilkin deyil. -çı, -çi sifətin affiksi olmuş və bir şeyə qarşı həvəs, meyl, vərdiş bildirmişdir”[7,130]. A.N.Kononov isə bu şəkilçinin Çin-koreya mənşəli “çay” (“kişi”, “adam”, “sima”, “şəxsiyyət”) sözündən meydana gəldiyini və adlardan isim düzəldən şəkilçi olduğunu vurğulayır[26,106].

*Toyla bağlı*: “iki tərəf arasında söz aparıb-gətirən adam” mənasında *“araçı”, “dilekçi”, “kodosçu”, “körüççü”, “piperçi”*(oyun), *“kayınçu”*(qayın)(qaq),*“*adamları bəy toyuna dəvət edən şəxs, qadın” mənasında *“çağırışçı”, “salaçı”, “xandaçı”*(Salyan) [2,216], *“təlifçi”(*Şahbuz) [2,489], *“cıdırçı”, “çağırıççı//çağırçı”, “nəmçi”,“dəmçi”* (Nax),*“muştuluqçu”, “sədəçi”* (oyunbaz), *“bələdçi”, “araçı”, “diləkçi”* (elçi), *“xəbərçi”* (aradüzəldən), *“asqıçı”* (gəlin otağını bəzəyən), *“aynaçı”* (güzgü tutan), *“cıdırçı”* (gəlin gətirən alay), *“ayağçı”* (gəlini toydan sonra ata evinə çağırma), *“yorıqçı”* (elçi) (Azərb.), *“savçı”, “dünürçü”*“elçi” mənasında (Türk.), *“qazançı”* (türkm.), “bayraqdarın köməkçisi” mənasında *“çöpçü”* (qaq) və s.

*Yasla bağlı*: *“sığıtçı”* (Dadalı türkm.), *“ağıtçı//agyçy”, “laylatıçı”, “yırçı”*(ağı deyən), *“yuğçu”*(cənazə mərasimini gerçəkləşdirən adam);*“gölegçı”, “pataçı”*(türkm.) [30,38] və s.

*Dini inancla bağlı*: *“aldaçı”* (pis ruh), *“köspökçü”* (ruhani kişi), *“yatçı”, “zekatçı”*(türkm), “əfsunçu” (Azərb.), “*tanrıçı*” [8,74]və s.

Bayramla bağlı:*“germançu”,“gerçu”, “kalivançu”* (qaqauz.) [17,111] *“təkəçi”, “muştuluqçu”* (Azərb.)*“cütçü”* (rəqs) (Azərb.)və s.

*-lıq//-lık4//-duk//-dıx//-nik*şəkilçisi yer, alət, mücərrədlik, topluluq, peşə, sənət, siyasi əqidə, bu və ya digər bir cərəyana münasibət və s. bildirən isimlər əmələ gətirir. N.K.Dmitriyev bu şəkilçinin əsas vəzifəsinin məkan mənası yaratması olduğunu vurğulayır, mücərrədlik anlayışını sonradan qazandığını qeyd edir [24,58].

*Toyla bağlı:“ağırlıq”, “beylik”, “arılık”, “kapılık”,* “ toydan əvvəl qız evinə verilən pul” mənasında *“başlıq”//“başdıx”* (Borçalı, Gədəbəy, Şəmkir, Tovuz),*“atalıx//atalıq*”, *“kəbinlik”* (başlıq), *“bacılıq”, “barmaxçalıx”, “qardaşdıx”, “lələlix”, “sərpayılıq”; “qabaqlıq”, “başlıq”* (gəlin üçün bəzək əşyası), *“Ağammətlik”* (yardım etmək)(Azərb)[2,69];*“kolluk”, “okurluk”, “sağdıçlık”; “damızlık”, “yedeklik”, “yılarlık”,“bayramlık”,“görümlük”*(hədiyyə); *“şirinlik”*(ziyafət), *“tatlılık”, “kurbanlık”, “pazarlık”, “yolluk”; “kişilik”, “damatlık”* (bəy paltarı), *“dünürlük”, “haklık”*(nikahlı qadın), *“erlik”*(evlənəcək yaşda olan qız), *“beklik”*(nişan üzüyü), *“evirlik”, “babalık”* (sağdıç), *“gerilik”* (toydan 7 gün sonra atanın qızı eve dəvət etməsi)(Türk.)[13,83],*“boşçalık”, “arlık”, “stenouzluk”, “beylik” “svatuluk”, “aftalık”, “cüzlik”* (cehizlik), *“güveelik”* (kürəkən) (qaqauz.) [17,127], *“gelinlik”, “ayallık”, “çakılık”, “dızlık”* (türkm.) [23,74] və s. : “Gətir *başlığına* üçcə min manat, Cüt qızıl bilərzik, bir qızıl saat, Bircə “hə” sözünə iki köhlən at, İpək heybə, yəhər, qaşın istərəm”[4, 72].

*Doğuşla bağlı: “bozgunluk”, “halsislik”, “gebelik”, “loğusalık”, “diylik”, “siçanlık”, “urbalık”* (Türk.), *“çağaluk”, “övlatlık”, “yuvluk”* (türkm.), *“ahiretlik”* (Bolqar.türk), “sünnetlik” (Kərkük türkm.), *“kalennık”,* “ yüklük” (gəbəlik) (qaqauz.) [17,284]və s.

Yasla bağlı: *“cumalıx”, “adnalıx”* (Azərb.), *“helaklık”, “kepenlik”, “kırklık”, “köpünlik”, “mazarlık”* (türkm.), *“ölümnük”* (kəfən) *“perşembelik”, “kefenlik”*(Qaq) [17,127], *“canlık”*(cənazə günü bişirilən halva) (Türk.) [20,59], *“yasanaqlıq”* (İraq türkm.) və s.

Dini inancla bağlı: *“Allaahlık”* (qurban), *“günnük”*(kilsədə işlənən iy), “*ikonalık”* (ikona qoyulan yer), “*kabulluk”* (Allah rizası) (qaqauz.) [25,256], *“kapırlık”, “pirlik”, “ruhanılık”,“takvalık”*(türkm.), *“bengilik”*(başlanğıcı və sonu olmayan varlıq),*“atalık”, “babalık”*(qaqauz.) [29,449], “yağışlık”(qurbanlıq) (Türk.), “nazarlıq” (türkm.), “kirvəlik” (Azərb.), *“mürşidlik*, “*müridlik*”, *“müftilik”,“nəbilik*”, “*paklıq*”, “*peyğəmbərlik*”, “*ruhanilik*”, “*hənəfilik*” [8,57-88] və.s; Bayramla bağlı: “*nauruzduk”*(Azərb.) və s.

*-sız4* səkilçisi bu və ya digər keyfiyyətin həmin əşyada, danışılan subyektdə olmadığını əks etdirən sifətlər yaradır. Bəzi dilçilər bu morfemlə yaranan sözləri privativ (inkar mənalı) sifətlər adlandırır, yakut və şor dilini çıxmaqla bütün türk dillərində məhsuldar şəkildə işləndiyini qeyd edirlər [7,162]. Oğuz qrupu türk dillərində mənəvi mədəniyyət leksikasının yaranmasında bu şəkilçidən, demək olar ki, az istifadə olunmuşdur: Doğuşla bağlı: *“zürriyetsiz”, “sonsuz”* (uşağı olmayan qadın) (Azərb.); Dinlə bağlı: *“Allahsız//Allaasız”, “kademsiz”*(qaqauz.) [17,117], *“acalsız”* (türkm), *“imansız”* (Azərb.), *“ölümsüz”, “düğünsüz”*  (Türk.) və s.: “Düğünsüz ev olur, ölümsüz ev olmaz” [21,95].

*-çılıq4* şəkilçisi münasibət, meyil bildirən isimlər düzəldir. Dilçilikdə bu morfemlə bağlı fərqli fikirlər yaranmışdır. Bəzi dilçilər -çı və -lıq şəkilçilərindən yarandığını, bəziləri isə müstəqil morfem olduğunu vurğulayırlar. F. Zeynalov qırğız dilində işlənən “qırğızçılıq”, Azərbaycan dilində işlənən “nigarançılıq”, “mehribançılıq” kimi sözlərdə şəkilçinin ayrılmadığını, vahid morfem olduğunu qeyd edir [11,83]. Toyla bağlı: elçilik” mənasında*“diləkçilik”*(Azərbaycanın Cənub-qərb bölgələrində) [1,54]; *“minnətçilik”* [1,65], *“dünürçülük”* (Türk), “*gudaçılık”, “savçılık”* (türkm.); *“barmaqçılıq*”, *“bayramçılıx//k”*, *“ayağçılıq”, “cehizçilik”* (Azərb.); Yasla bağlı: *“gırgınçılık”, “mozarçılık”, “gonamçılık”* (türkm) [18,221]; Dinlə bağlı: *“bağşıçılık”, “porhançılık”, “savçılık” ,“yadaçılık* (türkm) [18,649], “*müsəlmançılıq*” [8,58]” və s.

*-ma2* türk dillərində omonim səciyyəsi daşıyır. Bu şəkilçi həm feildən hal-vəziyyət, münasibət, keyfiyyət mənaları ifadə edən isim, həm də feildən sifət yaradır.-ma,-me şəkilçisi qədim türkcədə çox az şəkildə işlənmiş, daha çox sifət yaratmışdır”[16, 53]. Q. Kazımov -ma//-mə-nin yeni, müstəqil şəkilçi olmadığını, -maq məsdər şəkilçisinin son samitinin düşməsi nəticəsində yarandığını söyləyir [6,55]: “*gəlmə”, “diləmə”*// “*diləmək*”; *“salma”* (kişi elçiliyi), *“tapşırma”*(gəlinin əlinin bəyin əlinə tapşırmaq) (Azərb. dialektlərində); *“doldurma”, “homukma”, “hallaşma”, “tökme”, “alazlama”, “göçürme”, “çevirme”* (dini inancla bağlı), *“umma//humma”, “aşerme”* (doğuşla bağlı) (Türk.), *“qaytarma”* (türkm.), *“Ayazma”*(oxunmuş müqəddəs su) (qaqauz), “kavrama” (türkm.) və s.: “Ta ki, Gülşahı diləyə şah içün” [5,135]; Doğuşla bağlı: “yedileme” (türkm.); Mahnı və rəqs adları: *“Süzmə”, “Atlama”, “Kəsmə”* (Azərb.) və s.

*-ma//me+lik*- feildən isim və sifət düzəldən–ma şəkilçisi ilə adlardan isim və sifət yaradan morfemin birləşməsindən yaranmışdır. Bu tematik qrupa daxil olan sözlərin yaranmasında aktiv formada işlənməmişdir. Toyla bağlı: *“indirmelik”, “söyletmelik”* (Türk.),*“evlənməlik”* (toy evinə göndərilən hədiyyə) (Azərb.); Yasla bağlı: *“gömülmelik”*(Türk.) [21,65]və s.

*-la+ma:* Toyla bağlı: *“quyruxlama”, “bağlama”, “deyikləmə”, “nişanlama”, “bəlləmə”, “adaxlama”, “cehizləmə”, “duyuxlama”, “elçiləmə”, “kəmərləmə”, “toqqalama”, “qurşağlama”, “qıfıllama”, “nikahlama”* (Azərb.), *“anıhlama”* (tərəkəmə.), *“duaklama”* (duvaq örtünmə); Doğuşla bağlı: *“yerikleme*”(Türk.) [19,59], *“yezikleme”* (Türkm.); Yasla bağlı: *“kəfənləmə”* (Azərb.) [3,408]; Mahnı və rəqs adları: *“dörtleme”* (türk.), *“gözəlləmə”* (Azərb.) və s.

*-laş+ma:* Toyla bağlı: *“sövdələşmə”, “qayınlaşma”, “dünürləşmə”, “xeyirləşmə”, “cəmləşmə”, “kəmləşmə”* (böyük kişi elçiliyi) (Azərb.), “*gudalaşma”* (türkm.) və s.

*-mak//-mek*: Məsdər şəkilçisi ilə omonimlik xüsusiyyəti daşıyır. F.Zeynalov -maq, -mək şəkilçisinin həm adlardan isim (sumaq, yaşmaq, başmaq və s), həm də feillərdən isim əmələ gətirdiyini vurğulayır[11,85]. Q.Kazımov isəbunun məsdərşəkilçisi olduğunu və substantivlik keyfiyyətinə görə tarixən feillərdən əşya, alət, vasitə bildirən isimlər düzəltdiyini qeyd edir[6,5]. Bu morfem bəzi türk dillərində məsdər şəkilçisi kimi işlənsə də, bir sıra türk dillərində yalnız leksik şəkilçi kimi işlənir. Oğuz qrupu türk dillərində mənəvi mədəniyyət leksikasının yaranmasında bu morfem məhsuldar olmamışdır.

Yasla bağlı: *“dizmak”, “sıralamak”* (ağı), *“adamak”*(qurban) (qaqauz.); Dini inancla: *“takınmak//takınmaa”* (yalvarma, dua) (qaqauz.); Toyla bağlı: *“kapmak”, “kavramak”* (qızın razılığı ilə qurulan ailə) (qaqauz.) və s.

*-kar+lıq*fars mənşəli təkvariantlı şəkilçi ilə milli mənşəli dördvariantlı şəkilçinin birləşməsindən yaranmışdır. Bu şəkilçi birləşməsi oğuz qrupu türk dillərində mənəvi mədəniyyət leksikasının yaranmasında qeyri-məhsuldar səciyyə daşıyır:*“xastakarlıq”* (Salyan və Lənkəranda) və s.

*-lı+baz+lıq//-ək+baz+lıq//-baz+lıq* milli və alınma şəkilçilərin birləşməsi də qeyri-məhsuldar xarakterlidir: *“adağlıbazlıq”* [1,5]*, “nişanlıbazlıq”,“ərusəkbazlıq”, “namzədbazlıq”, “gərdənbazlıq”*  (Azərb.) və s.

*-gə* şəkilçisi ilə yaranmış bu tipli leksik vahidlər azlıq təşkil edir: *“görəlgə”* (xonça), *“dingə”* (bəzək) , *“düşəlgə”* (toyda yaxından köməklik edən insanlara verilən hədiyyə), *“diringə”* (qonağı az olan toy)(Azərb.) [2,136]və s.

*-tar//-dar*fars mənşəli təkvariantlı şəkilçidir: Toyla bağlı: *“bayraktar”* (Türk.), *“dildar”* (yar) (türkm.), *“cilavdar”, “inandar”, “rikabdar”* (gəlini apararkən atın cilovunu tutan oğlan)*“ayinədar”* (gəlinin güzgüsünü tutan)(Azərb. dialekt); Doğuşla bağlı: *“hamiledar”*, “hamildar” (Türk. dialekt); Dinlə bağlı: *“gandar”*(türkm.) [15,124], “*ruzədar*” (oructutan) [8,68]*, “dindar”*[8,25]; Yasla bağlı*:“əzadar”, “sazandar”* (yasda dəf çalan) (Türk.dialekt)[21, 86]və s.

*-lı4//nı4*şəkilçisinin işlənmə tarixi qədimdir. E.Şükürlü bu şəkilçinin qədim türkcədə məhsuldar olaraq işlənən -lıq//-lik şəkilçisindən yarandığını ehtimal edir: kul (i) g [96,140]. Bu morfem, əsasən, adlardan sifət əmələ gətirir. Oğuz qrupu, o cümlədən də bəzi türk dillərində bu şəkilçi sahiblik, soyad, ad, yer, ailə münasibətləri və s. mənalı isimlər də düzəldir: *Toyla:“çeneli”, “duaklı”, “kademni”* (qaqauz.)[17,126], *“adagly”, “arzyly”, “söygüli”* (türkm.) [18,376],*“əlifli”,“arvadlı”,“külfetli”, “deyikli”, “çağrılı”, “vədəli”*(Azərb.dialekt),*“hatınlı”,“hayallı”*(evli), *“adaklı”, “yavuklu”, “haklu”*(nikahlı qadın),“bantlı” (Türk. dialekt) [19,189]və s.

*Doğuşla:* “yüklü”, “gümanlı”, “üzerli”, “mayalı”, “bebeli”, “gövdeli”, “aylı” (Türk. dialekt)*“boylu”*(Azərb.),“*gövreli//gevreli”, “çağalı”, “gundağlı”, “maşğalalı”* (hamilə) (Türkm.)[18,243] , *“yerüklü”, “emzikli”, “duvaklı”* (doğulanda başında xal olan uşaq) (Türk); *“yerikli”,“yerginlik”*(aşermək) (Kerkük türkm.) və s.

*Yasla bağlı*: *“ölgülü”* (yas evi), *“duldalık”* (ölünü yuduqları yer) (Türk.); *“acallı”,“matamlı”*(türkm.),*“raametli”* (qaqauz.)[22,164]; *Dini inancla bağlı:“Ayozlu”* (müqəddəs yer), *“abdestli”*, *“kademni”* (uğurlu) (qaqauz.),*“keramatlu”* (müqəddəs) (türkm.), *“həmzatlı”* (Azərb. dialekt.) [2, 201] və s.

Mahnı və rəqs adları: *“dokuzlu”, “beşli”, “kaşıklı*” (Türk) [14, 43]və s.

*-cü4* şəkilçisi oğuz qrupu türk dillərində mənəvi mədəniyyət leksikasının yaranmasında geniş şəkildə işlənməmişdir. A.N.Kononov bu şəkilçinin türk dillərində fəal işlənən və peşə, sənət mənalı isim düzəldən -çı4 morfeminin sait səslərdən və çingiltili samitlərdən sonra işlənən variantı olduğunu qeyd edir: “kunduracı”, “halkçı” və s.[27,62]: Toyla bağlı: *“ödülcü”,“düüncü*”(toy qonaqları) (qaqauz.), *“aracı”, “görücü”, “gelinci”,“öncü”*(xına yaxan),*“okuyucu”* (Türk.); “*yüvürcü”*(bəyin kiçik qardaşı) (türkm), *“yazıcı”* (gəlini bəzəyən) (Azərb. dialekt.) və s.

Doğuşla bağlı: *“doğurucu”*(hamilə qadın), *“yolcu”* (doğulacaq körpə), *“guzlacı”,“gunnacı”*(hamilə) (Türk.)[12, 300] , “*əbəci*” (Azərb. dialekt) [2, 154] və s.

Dini inancla: *“yayucu”, “cinci”, “büyücü*” (Türk.), “*bəxici”*( Azərb. dialekt. Nax); Yasla bağlı: *“gidici”*(ölüm üzrə olan)(Türk.), “*yucu”, “yuyucu”* (ölü yuyan adam) (Azərb. dialekt.), “*zəncirçi*” [8,33] *“kazıcı”* (məzar qazan), *“gogucu”, “Mugocu”, “mezarcı”*(qaqauz.) [17, 61], *“laylatıcı*” (türkm.) [18, 165] və s.

*-ka* morfemi bu qrupa daxil olan dillərdə, demək olar ki, qeyri-məhsuldar səciyyə daşıyır. Yalnız qaqauz dilində geniş şəkildə işlənir və bu dildə həm müxtəlif mənalı isim düzəldir, həm də cins kateqoriyasının yaranmasında iştirak edir. L. Pokrovskaya qeyd edir ki, bu morfem müasir qaqauz dilində geniş şəkildə işlənir və qadın cinsi ilə bağlı ixtisas, milliyət, ailə vəziyyəti, ailə əlaqələri, icma, cəmiyyət mənalı isimlər yaradır[28,91]. Türkologiyada -ka şəkilçisi ilə bağlı müxtəlif fikirlər var. Bəzi mütəxəssislər bu morfemi qədim yönlük hal hesab etsələr də, bəzi türkoloqlar onu sözdüzəldici şəkilçi hesab edirlər [27, 325]. A.Von Qaben bu şəkilçinin qədim türkcədə geniş şəkildə işləndiyini və isimdən feil yaradan morfem olduğunu vurğulayır: “irinçka” -acımaq (irinç- səfil, yazıq), “yarlıgka”- buyurmaq (yarlıg-əmir, qərar) və s. [16, 49]. F.Zeynalov da -ka morfeminin sözdüzəldici şəkilçi olduğunu və “başqa” sözünün “baş” ismindən “-ka//-qa” isimdən sifət düzəldən şəkilçi vasitəsilə yarandığını qeyd edir [10,132]. Tədqiqat zamanı qaqauz dilində bu şəkilçi ilə yaranan toy adəti ilə bağlı bir sıra nümunələrə rast gəldik: *“kaniska”* (toy hədiyyəsi), *“konuşka*”(toy, ziyafət süfrəsi), *“papreka”* (gəlinin başına tacın üstündən atılan ipək), *“deverka”* (gəlinin rəfiqələri), *“baldızka”, “mirişka”* (xalq oyunu), *“mamuka”* (toyda qadınların boyunlarına bağladıqlarə şal), *“izmirka”* (kilsədə istifadə olunan, tüstü verən ağac), *“kidka”*(bəyin başına qoyulan çələng), *“tütçka”* (uşaq üçün keçirilən ilk mərasim), “*dragayka”* (dini bayram), *“kalugerka”*(qadın keşiş), “yuska” (ölü yuyulan taxta) və s. Azərbaycan dilində bu şəkilçi ilə düzələn iki sözə rast gəldik: “kənişkə”, “kəyişkə” (böyük kişi elçiliyi).

*-ıntı4//-nti, -tı4* feildən isim düzəldən şəkilçidir. Q.Kazımov -ıntı şəkilçisinin -tı morfemi ilə -ın növ şəkilçisinin birləşməsi və daşlaşması nəticəsində yarandığını qeyd edir [6,57]: *“ukuntu”, “okuntu”*(türkm.), *“okuyuntu”* (toya dəvət edən), *“bayantı”*, *“koşantı”* (Türk.), “*çıtırtı”* (mahnı adı) , *“boulantı”* (günah) (qaqauz.) və s.

*-ca/-ce2* şəkilçisi oğuz qrupu türk dillərində müxtəlif mənalı sözlər yaradır: *“mavramca”, “kadımca”* (toyda oxunan mahnı), *“tunanca”* (oyun) (qaqauz.), “*ümece”* (Türk.), *“görümce”*(baldız) (türkm.) [23,82], *“salaca”* (tabut), *“barmaqca”*(hə üzüyü) (Azərb. dialekt.) və s.

*-ık4* şəkilçisi: “*bastırık”* (dini inanc), *“yerik”*(doğuşla bağlı), *“ulaşık”* (toyla bağlı), *“duldalık*”(ölü yuduqları yer), *“kalık”* (ailə qurmamış qız) (qaqauz) [17, 97] və s.

*-qın4* şəkilçisi də bu dillərdə qeyri-məhsuldar xarakter daşıyır: *“yergin”, “bozgun”* (doğuşla bağlı), *“kaçqın”*(qaçırılmış qız) (qaqauz.) və s.

*-sa2*şəkilçisi də qaqauz dilini çıxmaq şərti ilə bu qrup dillər üçün səciyyəvi deyil: *“kiratsa”* (baldız), *“kumitsa”* (vaftiz anası) (qaqauz.) [17, 134] və s.

*-ya//-ye* şəkilçisi də qaqauz dilinə məxsus morfem hesab oluna bilər. Bu şəkilçi qeyri-türk mənşəli dillərin təsiri kimi özünü göstərir: *“krematoriya”*(ölülərin yandırıldığı yer), *“kumatriya”* (sağdıçlıq), “*kadeniye”* (uşaq dünyaya gətirən ananın qohum qadınlar tərəfindən üç gün ziyarət edilməsi) [17, 136] və s.

-*gah-* Dini inancla bağlı: “*ibadətgah*”, “*məbədgah*”, “*səcdəgah*”, “*taətgah*”, “*təriqətgah*” [8, 35-77] və s.

Oğuz qrupu türk dillərində mənəvi mədəniyyət leksikasının morfoloji üsulla yaranmasında dillərə nəzərən bəzi şəkilçilər məhsuldar, bəziləri isə qeyri-məhsuldar səciyyə daşıyır. Araşdırma zamanı belə nəticəyə gəldik ki, *-çı4,-lı4, -cı4* şəkilçiləri təyin etdiyimiz tematik qruplar üzrə dörd dilin hər birində məhsuldar şəkildə işlənir. *-çılıq4* (toy, yas və dinlə bağlı), *-bazlıq,-lıbazlıq, -əkbazlıq* (yalnız toyla bağlı) kimi mürəkkəb şəkilçilər isə yalnız Azərbaycan dilndə, *-ya//-ye, -sa2, -ık* şəkilçiləri isə yalnız qaqauz dilində işlənir. *–dar//-tar* şəkilçisi qaqauz dilindən başqa digər dillərdə, *-mak2 , -ka2* isə Azərbaycan və qaqauz dillərində ( dinlə, toyla bağlı) sözyaradır*. –qın4, -ıntı4//-ntı4//-tı4, -gə* şəkilçiləri bu dillərin hər birində qeyri-məhsuldar səciyyə daşıyır.

**Summary**

**The article discusses the creation of words by the morphological method, which is the most productive method of creating a lexicon of spiritual culture in the oghuz group of Turkic languages. Morphological word formation is the most active method in almost all languages in this group. The article compares active and inactive suffixes for each language, as well as homonymous suffixes on the basis of examples.**

**İstifadə olunan ədəbiyyat**

1.Aslanov, E. Azərbaycan toyu / E.Aslanov.–Bakı: Tutu, –2003.–239 s.

2.Azərbaycan dilinin dialektoloji lüğəti / – Bakı: Şərq-Qərb, – 2007. – 568 s.

3.Azərbaycan etnoqrafiyası:[3 cilddə] /baş red. T.Bünyadov. –Bakı: Şərq-Qərb,– c.2.–

2007.–384 s.

4.Azərbaycan ədəbiyyatı inciləri / – Bakı: Yazıçı, – 1988. – 597 s.

5.Azərbaycan klassik ədəbiyyatından seçmələr:[3 cilddə] / tərt.ed. C.Qəhrəmanov. –

Bakı: Şərq-Qərb, – c.2. – 2005. – 408 s.

6.Kazımov, Q. Seçilmiş əsərləri: [10 cilddə] / Q.Kazımov. – Bakı: Nurlan, – c.9. – 2010.– 544 s.

7.Serebrennikov, B.A. Türk dillərinin müqayisəli tarixi qrammatikası / B.A.Serebrennikov, N.Z.Hacıyeva.– Bakı: Səda, – 2002.–380 s.

8. Seyidəliyev, N. Dini terminlər lüğəti / N.Seyidəliyev. –Bakı:–1996.– 95 s Elm və təhsil 2015 132 s.

9. Şükürlü, E.Ə. Köktürk ədəbi dilinin imlası / E.Ə.Şükürlü. – Bakı:– 2011.– 207s.

10. Zeynalov, F. Müasir türk dillərində köməkçi nitq hissələri / F.Zeynalov. – Bakı: Maarif, –1969.–387 s.

11. Zeynalov, F. Türk dillərinin müqayisəli qrammatikası. Fonetika, leksika, morfologiya / F.Zeynalov. – Bakı: MBM, – h.1.– 2008. – 353 s.

12. Altun, I. Kandıra Türkmenlerinde doğum, evlenme ve ölüm / I.Altun.–İstanbul:–2009.–399 s.

13. Ataman, Y.S. Eski türk düğünleri ve evlenme ritleri / Y.S.Ataman.– Ankara: Kültür Bakanlığı Yayın, – 1992. –164 s.

14. Ataman, Y.S. Folklor araştırmaları açısından halk oyunlarımıza genel bir bakış ve ateş kültü ile ilgili oyunlar // III Milletlerarası Türk Folklor Kongresi Bildirileri, – Ankara: – 1987.C.3, – s. 39-47

15. Çakır, R. Türkmen cenaze törenlerindeki ritüeller ve söğlenen alkışlar / R.Çakır. –İstanbul:– 2014. –209 s.

16. Gabain, A.Von. Eski türkçenin grameri / Çev. M.Akalın). – Ankara: Türk Tarih Kurumu Basımevi, – 1988.–313 s.

17. Gagauz türkçesinin sözlüğü / – Ankara: – 1991. – 293 s.Gökalp, Z. Türk medeniyyeti tarihi / Z.Gökalp. – İstanbul: Ötüken Neşriyat, – 1976. –117 s.

18. Hamzayeva, M.Y. Türkmen Dilinin Tüşündirişli Sözlügü / M.Y.Hamzayeva.– Aşgabat: Türkmenistan SSR İlimler Akademisi,– 1962.– 658 s.

19. Koçak, A.T. Tarsuz ağzı üzerine bir inceleme / A.T.Koçak.-Tarsuz:2010.– 267 s

20. Ölmez, Ö. Türk folklorunda ölüm üzerine sosyolojik bir çalışma: / Yüksek lisans tezi/ –Sakarya, 2008. –98 s.

21. Örnek, S.V. Anadolu folklorunda ölüm / S.V.Örnek. – Ankara: Ankara Ünivers. Basımevi, –1971. –149 s.

22. Perçemli, V. Gagauz türklerinde doğum, evlenme ve ölüm adetleri: / Doktora tezi / –İzmir, 2011. –246 s.

23. Selcan, Sağlık G. Türkmen düğün geleneği/ Modern türklük araştırmaları dergisi, – 2006. cild 3, sayı 2, –s. 71-85

24. Дмитриев, Н.К. Строй тюркских языков / Н.К. Дмитриев. –Москва:–1962. –700 c.

25.Квилинкова, Е.Н. Гагаузы Молдовы и Болгарии (сравнительные исследования календарной обрядности) / Е.Н.Квилинкова. –Кишинев:–2005.– 112с.

26. Кононов, А.Н. Грамматика современного Узбекского литературного языка / А.Н.Кононов. –Москва: Наука, –1960.–446 с.

27. Кононов, А.Н. Грамматика Турецкого языка /А.Н.Кононов. –Москва-Ленинград: Наука, –1941. –312 с.

28. Покровская, Л.А. Гагаузский язык // Языки народов СССР. Тюркские языки,–Москва: Наука, – т.2. –1966. –с. 112-138

29. Шабашов, А.В. Гагаузы: система терминов родства и происхождения народа / А.В.Шабашов. – Одесса: Астропринт, – 2002. – 740 с.

30. Эреджепова, З.Э. Туркменские свадебные обряды. <https://bridges.edu.yar.ru/2013/search/docs/15_18/dip_eredzhepova.pdf>